**Aiškinamasis raštas**

2018 m. liepos 16 d.

**1. Sprendimo projekto esmė, tikslai ir uždaviniai.**

Savivaldybės tarybos prašoma pritarti Iniciatyvinės grupės vadovo Vladimiro Razarionovo prašymui leisti įamžinti Konstantino Sarsanijos atminimą Klaipėdoje atminimo lenta.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas rengtas, atsižvelgus į Iniciatyvinės grupės, vadovaujamos Vladimiro Razarionovo 2018-01-19 raštą (žr. Rengimo medžiaga) dėl futbolo trenerio Konstantino Sarsanijos atminimo įamžinimo iniciatyvinės grupės lėšomis.

Futbolininkas, futbolo agentas, treneris Konstantinas Sarsanija gimė 1968 m. birželio 11 d. Maskvoje. Jis pradėjo žaisti futbolą Maskvos „Dinamo“ vaikų ir jaunimo sporto mokykloje. TSRS pirmenybėse žaidė už pirmosios ir antrosios lygų klubus. Vėliau išvyko į Prancūziją, 1990–1993 m. žaidė „USL Dunkerqu” ir „Armantjer“ futbolo klubuose. Nuo 1994 m. profesionalus futbolo agentas. 1998 m. gavo FIFA licenciją. Po žaidėjo karjeros pabaigos dirbo FK Vladikaukazo „Alanija“ vadybininku. 2006–2008 m. sezonais dirbo Maskvos „Sportakademklub“ vyriausiuoju treneriu. Tuo pat metu dirbo sporto direktoriumi Sankt Peterburgo „Zenit“ komandoje ir klubo prezidento patarėju žaidėjų transfero klausimais. 2008–2009 m. treniravo „FK Himki“. 2009 m. dirbo sporto direktoriumi Maskvos „Dinamo“. 2010 m. vasario 10 d. paskirtas Rusijos futbolo sąjungos prezidento patarėju. 2010–2011 m. dirbo FK Voroniežo „Fakel“ klubo vyriausiuoju treneriu. 2012 m. tapo šio klubo prezidentu.

2013-2017 metais Konstantinas Sarsanija dirbo Klaipėdos futbolo klubo „Atlantas“ („FK Atlantas Klaipėda“) vyriausiuoju treneriu, su „Atlantu“ du kartus iškovojo šalies čempionato bronzos medalius. K. Sarsanija pasižymėjo ir kaip jaunųjų futbolininkų ugdytojas ir rėmėjas.

2017 m. gegužės 27 d. jis tapo FK Zenit Sankt-Peterburg sporto direktoriumi. Mirė 2017 m. spalio 7 d. Maskvoje.

Vadovaujantis Klaipėdos miesto savivaldybės tarybos 2009 m. lapkričio 26 d. sprendimu Nr. T2-394 patvirtintu Žymių žmonių, istorinių datų, įvykių įamžinimo ir gatvių pavadinimų Klaipėdos mieste suteikimo tvarkos aprašu, Iniciatyvinės grupės prašymas apsvarstytas Žymių žmonių, istorinių datų, įvykių įamžinimo ir gatvių pavadinimų komisijos. Ji 2018 kovo 21 d. posėdžio metu pritarė šio asmens atminimo amžinimui, tai patvirtina komisijos posėdžio protokolas 2018 m. kovo 28 d. Nr. (20.4.)-TAR1-50 (žr. Rengimo medžiagą).

**3. Kokių rezultatų laukiama.**

Savivaldybės tarybai pritarus iniciatorių prašymui, jų lėšomis bus įgyvendintas atminimo įamžinimo projektas.

**4. Sprendimo projekto rengimo metu gauti specialistų vertinimai.**

Sprendimo projekto rengimo metu pastabų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Skaičiavimai nepateikiami, kadangi savivaldybės lėšų nereikia.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės - bus įamžintas žymaus žmogaus atminimas.

Neigiamų pasekmių nenumatoma.

Pridedama – Rengimo medžiaga (3 lapai):

Iniciatyvinės grupės vadovo Vladimiro Razarionovo 2018-01-19 raštas (1 lapas);

Žymių žmonių, istorinių datų, įvykių įamžinimo ir gatvių pavadinimų komisijos posėdžio protokolo išrašas (2018 m. kovo 28 d. Nr. (20.4.)-TAR1-50) (2 lapai).

Ugdymo ir kultūros departamento direktorė,

atliekanti Kultūros skyriaus vedėjos funkcijas Nijolė Laužikienė

V. Pakalniškis, 39 61 75